20.		Postúpenie podania príslušnému správnemu orgánu
			(§ 7 ods. 1 ZoSK a § 55 ods. 1 ZoP)
Okresný úrad Kežmarok
odbor všeobecnej vnútornej správy
Pod hradbami č. 32, 060 01 Kežmarok
Okresný úrad 
Odbor všeobecnej vnútornej správy
Horná ul. č. 67
058 01 Poprad
Č. j.: A/2023/00678/Ab 
Kežmarok dňa 19. 4. 2023
Vec:	Postúpenie podania
Dňa 13. 4. 2023 bol na Okresný úrad, odbor všeobecnej vnútornej správy, Pod hradbami č. 32, Kežmarok, doručený spis OO PZ Poprad, ktorý vykonal objasňovanie priestupku proti občianskemu spolunažívaniu podľa § 49 ods. 1 písm. a) zákona č. 372/1990 Zb. o priestupkoch v znení neskorších predpisov, ktorého sa mal dopustiť Dušan Matkovič, bytom Matejovce č. 396/15 tým, že dňa 12. 3. 2023 v kaviarni Kriváň v Poprade, verbálne napádal Ivana Baláža, bytom Tatranská ul. č. 10, 060 01 Kežmarok, urážal ho, a tým ho vydal na posmech prítomným hosťom v kaviarni.
Podľa § 55 ods. 1 zákona č. 372/1990 Zb. o priestupkoch v znení neskorších predpisov je na prerokovanie priestupku miestne príslušný orgán, v ktorého územnom obvode bol priestupok spáchaný. Okresný úrad v Kežmarku, odbor všeobecnej vnútornej správy nie je príslušný na prerokovanie priestupku proti Dušanovi Matkovičovi, bytom Matejovce č. 396/15, preto podľa ust. § 7 ods. 1 zákona č. 71/1967 Zb. o správnom konaní v znení neskorších predpisov v súlade s ust. § 55 ods. 1 zákona č. 372/1990 Zb. o priestupkoch v znení neskorších predpisov postupuje vec príslušnému správnemu orgánu.
Mgr. Karol Repčík
vedúci odboru všeobecnej vnútornej správy
Príloha:
1.	Spis OO PZ Poprad
Poznámka
V konaní, v ktorom ide o činnosť účastníka, spravuje sa miestna príslušnosť miestom tejto činnosti. 
Miestna príslušnosť určuje, ktorý z vecne príslušných správnych orgánov so zreteľom na obvod svojej územnej pôsobnosti má konať a rozhodovať v danej veci. V podstate ide o konkretizáciu vecnej pôsobnosti so zreteľom na miesto, ktoré má vzťah k prerokovávanej veci.
Miestna príslušnosť je upravená všeobecne v správnom poriadku a tiež v osobitných predpisoch. Pri aplikácii predpisov majú prednosť osobitné predpisy pred všeobecnou úpravou stanovenou v správnom poriadku.
V konaní o priestupkoch sa vychádza z § 7 ods. 1 správneho poriadku v tom, že činnosťou účastníka konania sa rozumie konanie smerujúce k spáchaniu priestupku. Zákon o priestupkoch v § 55 ods. 1 ustanovuje, že na prerokovanie priestupku je miestne príslušný správny orgán, v ktorého územnom obvode bol priestupok spáchaný. Ak správny orgán, ktorému vec na prerokovanie a rozhodnutie o spáchanom priestupku bola predložená, nie je príslušný na prerokovanie a rozhodovanie, vec bezodkladne postúpi príslušnému správnemu orgánu a upovedomí o tom účastníka konania.